IZVJEŠTAJ O RADU TO TIVAT - 2015

Turistička organizacija opštine Tivat u 2015. godini poslovala je u skladu sa strateškim ciljevima razvoja turizma u Tivtu i to:

* nastavak pozicioniranja Tivta kao visokokvalitetne turističke destinacije u svim segmentima ponude s naglaskom na održivi razvoj
* promovisane su izvorne vrijednosti područja opštine i njenih mikroregija u saradnji sa turističkom i ugostiteljskom privredom grada
* afirmacija procesa korištenja online tehnologija
* koordinacija sa ostalim LTO primorja
* praćenje turističkog prometa i sprovođenje anketa

i drugim aktivnostima koje su doprinijele ostvarivanju programa rada. Preduzete su sve mjere da se plan blagovremeno, dosljedno i cjelovito realizuje tokom 2015. godine.

Turistička organizacija posluje u poslovnom prostoru koji je vlasništvo lokalne uprave, a tokom ljeta u biroima koji su takođe vlasništvo opštine.

Organizacija koristi osnovna sredstva koja su dosta amortizovana, pa se trudimo da svake godine obnovimo bar dio opreme.

U toku 2015. godine u Turističkoj organizacija opštine Tivat radili su:

* direktor, po ugovoru na 4 godine
* 6 radnika na neodređeno vrijeme / 1 na trudničko do 20.06./
* 10 sezonskih radnika na poslovima prijave boravka
* 3 anketara
* 2 naplatioca b.t. na terenu
* 2 visokoškolca na stručnom osposobljavanju

Zaposleni na neodređeno vrijeme su po obrazovanju: 5 sa visokom str.spremom i 1 sa srednjom str.spremom i njihova prosječna neto plata sa minulim radom u 2015 godini iznosi 553, 38 eur. Jednom radniku ZZZCG nadoknađuje 75% zarade.

**Januar – april**

TO Tivat učestvovala je na svim sajmovima koje je predvidjela Planom i programom rada za 2015 i to na zajedničkim štandovima sa NTO ili sa LTO primorja. Na sajmovima na kojima nijesmo učestvovali participirali smo sa propagandnim materijalom.

15.01.2015. pridružila su nam se dva visokoškolca na stručnom osposobljavanju po programu Vlade Crne Gore koji su već u martu samostalno radili na sajmu u Budvi.

Dana 06.02.2015.god proslavili smo sa svojim poslovnim partnerima i bivšim radnicima 10 godina od konstitutivne sjednice Skupštine TO Tivat u hotelu ,,Palma”.

**Maj – jun**

Dana 22.04. započela je akcija ,,Dani magnolije”, tradicionalna manifestacija kroz koju TO Tivat daje značaj zaštiti životne sredine i podstiče građane da učine naše mjesto ugodnim za boravak gostiju. Nagrade su dodijeljene 11.06. u restoranu ,,Merlin”. Tokom dodjele nagrada svečano je potpisan i Memorandum o saradnji sa Centrom za zaštitu i proučavanje ptica. Strane su se obavezale da zajedničkim snagama rade na valorizaciji i promociji ekoturističkih potencijala opštine Tivat.

Zajedno sa Muzičkom školom TO Tivat se predstavila u Norveškoj, u gradu Sandu, gdje je imala zapažen nastup.

Već početkom maja mjeseca Turistička organizacija je imala gotov plan Tivatskih ljetnjih fešti pod sloganom “Ovo je pravo mjesto”, štampala ga u 4000 primjeraka i odmah plasirala u zemlje regiona.

Putem medija i prigodnim lecima pozvali smo izdavaoce privatnog smještaja da legalizuju svoje kapacitete.

Pripremljeno je 50 000 kom mape grada, 9000 kom kataloga ,,Od elite do elite”, 15 000 mapa plaža i po 7000 kom brošure ,,Tivat na dlanu” na našem i engleskom jeziku. Iako smo od projekta ,, SUD SIT” očekivali dosta propagandnog materijala, to se, na žalost nije ostvarilo, dobili smo samo 400 mapa za bicikliste koje su podijeljene gostima za 2 dana.

Zapažene reportaže, priloge, tekstove, tv priloge , spotove i sl. imali smo u Res publika, na portalu furaj.ba, na sajtu UTNV, u vodiču ,,Čudesna Crna Gora”, u Belguest-u, ugostili smo poznatog poljskog kuvara Petera Maklowicha, imali polusatni film na RTV Vojvodina, dva emitovanja spota na Studio B , u Adriatic times-u i na sajtu RTV Pančevo.

Takođe smo imali intervjue i najave događaja na radio stanicama i novinama u Crnoj Gori, kao i na tv RTCG, Atlas, Vijesti, Pink M, 777, Info biro-u i drugim.

Ugostili smo i studijske grupe novinara iz Turske, Srbije, Makedonije i BiH u organizaciji NTO.

Road show 2015 godine ispratili smo učešćem u nekim gradovima Srbije, a za Tiranu, Prištinu i Banja Luku smo poslali propagandni materijal.

Podsticali smo visokoškolce da što više učestvuju na javnim raspravama, radionicama, seminarima, da prate aktuelne trendove u turizmu, tako da su učestvovali na: prezentaciji priručnika ,,Preduzetništvo u turizmu” u Baru, na javnoj debati na temu mogućnosti učešća u programima prekogranične saradnje u Kotoru, radionice za razvoj novih SIT proizvoda u Tivtu, na ,,Adriatic sea forumu” itd.

Opština Tivat u saradnji sa JP” Morsko dobro” dana 30.05 svečano je otvorila rivu Pine uz istovremeno održavanje i Žućenica festa.

Biroi su otvoreni 02.06.2015., osim biroa na autobuskoj stanici koji je opremljen sopstvenim sredstvima i otvoren 15.07. 2015.godine.

 **Jul – avgust**

Tivatske ljetnje fešte otpočeli smo Pop rock koncertom sa domaćim zvijezdama Ninom Petković, Bojanom Delićem, Vanjom Radovanovićem i Anitom Popović dana 01.07.2015.g.

03.07. aktivno smo učestvovali u organizaciji svečanog predstavljanja znaka koji je osmislilo preduzeće “ Brand New Tivat”.

03.07. i 04.08. organizovali smo sa Maslinarskim društvom ,,Boka” manifestaciju ,,Bokeška maslina” na rivi. Takođe smo po dva puta organizovali Sajam suvenira i Sajam vina i tradicionalnih proizvoda.

21.07. organizovali smo rock and roll veče na 4 lokacije u gradu, u isto vrijeme, gdje su nastupile mlade grupe iz Boke.

Tivatske ljetnje fešte 2015 ostaće upamćene i po odličnim koncertima Dejana Cukića, Petra Graša, grupe Elemental i Hladno pivo, kao i po tradicionalnoj Krtoljskoj noći sa Goranom Vukošićem i gostima.

U toku ljeta 2015 četiri puta smo organizovali ,,Ljeto dobrog ukusa” i to u restoranima Big ben, Pine, Bacchus i Giardino.

Bili smo jedni od sponzora Fešte od rogača, obezbijedili muzički program na otvaranju Bućarske olimpijade. Pomogli smo i mjesne zajednice u obezbjeđivanju programa koji su se održali u prostorijama istih.

U toku ljeta gostima koji uredno plaćaju boravišnu taksu poklonili smo 100 karata za pozorišne predstave iz produkcije CZK Tivat.

Plan i program rada za 2015 i Finansijski plan pravljen je sa pretpostavkom završetka renoviranja broda ,,Jadran” tako da smo ovo ljeto imali dodatnih troškova za najam bine .

Tokom mjeseca jula i avgusta na teritoriji opštine Tivat sprovedena je anketa čiji je rezultat – prosječna ocjena gostiju za boravak u Tivtu 4,20.

**Septembar - Oktobar**

Dana 12.09. organizaciono smo pomogli održavanje Sajma meda na rivi Pine.

Počeli smo sa prikupljanjem materijala za objavljivanje novog kataloga hotelskog i privatnog smještaja za 2016. godinu.

02.10.2015.godine u hotelu Pine održana je konferencija za štampu Skupštine TO Tivat na kojoj su predstavljeni rezultati ankete i rezultati poslovanja.

TO Tivat organizovala je 10.10. team building putovanje u Split za sve svoje radnike, gdje su zaposleni kroz različite akcije tipa Urban challenger jačali duh zajedništva.

29.10. u Baru je održan sastanak svih direktora LTO primorja, Podgorice i Cetinja, gdje je usaglašavan plan nastupa na sajmovima tokom zime i proljeća 2016 godine.

**Novembar – Decembar**

U okviru novembarskih dana,03.11. TO Tivat je u Gradskom parku, zajedno sa djecom iz O.Š. “ Drago Milović” organizovala akciju ,,Udahnimo”, a u čast Svjetskog dana čistog vazduha.

17.11. data je puna podrška projektu Biroa rada Tivat za obuku bike vodiča I štampan potreban promo material na našem I engleskom jeziku.

21.11. nakon završetka svečane sjednice SO Tivat potpisan je Protokol o saradnji između TO Tivat i Sektora za razvoj opštine Karpoš, Makedonija, radi unapređivanja saradnje u oblasti turizma i ugostiteljstva.

Zaposleni u TO Tivat uredno su aplicirali za mogućnost kupovine stana po povoljnim uslovima preko CFSSI , ali na žalost i uz negodovanje dvoje zaposlenih, eliminisani su iz konkurencije.

Krajem novembra održano je par sastanaka u vezi eventualnog dočeka NG na otvorenom, ali kako nije postignut dogovor, TO Tivat je sredstva oročila za doček 2017 godine.

11.12 održane su sjednice Izvršnog odbora i Skupštine TO Tivat na kojima je usvojen Plan i program rada i Finansijski plan za 2016. godinu.

Humanitarni doprinos TO Tivat pokazali smo dana 20.12. na Dan ljudske solidarnosti i 22.12. učešćem na Bazaru čiji prihod ide u humanitarne svrhe.

Kraj godine obilježila je 30.12. manifestacija ,,U susret Djeda mrazu” i spektakularni vatromet za doček 2016 koji smo priredili zajedno sa Opštinom Tivat.

**Ostalo**

Dana 27.04.2015.g. Turistička organizacija opštine Tivat putem digitalnog certifikata dobila je odobrenje MUP-a da radi prijavu stranaca. Kupljen je certifikat i angažovana firma da uvede modul za enkripciju, izmijeni postojeći softver i krenulo se u ovaj posao. Kasnije su nabavljeni lap topovi za sve biroe, wireless konekcija i obučeni radnici.

Tokom 2015. godine u birou u centru grada i u sezonskim biroima prijavljeno je 47229 gostiju.

Pomogli smo snimanje filma ,,Igla ispod praga”, održavanje polufinala Jadranskih igara u Tivtu, nastup tamburaškog orkestra iz Novog Sada, Turizmijadu, Montenegrodance festival, kao i druge manifestacije od značaja za promociju grada.

Sopstvenim sredstvima obnovili smo i više znakova turističke signalizacije.

Reklamni materijal koji je izrađen još za Novu Godinu 2015 racionalno je trošen, tako da smo ga imali i tokom ljeta za poklone našim posl. partnerima i gostima opštine.

21.08.2015. stupio je na snagu novi Zakon o boravišnoj taksi koji po prvi put definiše i naplatu boravišne takse na objektima nautičkog turizma, međutim, iz nama nepoznatih razloga, taj zakon još uvijek nije počeo da se primjenjuje.

Redovno smo dostavljali podatke o broju gostiju svim zainteresovanim subjektima, sarađivali sa lokalnom samoupravom, javnim preduzećima, MUP-om, Domom zdravlja, Službom zaštite, ZZZCG , inspekcijskim službama i ostalim subjektima koji su na svoj način doprinijeli uspješnoj sezoni.

Uloga TO Tivat u edukaciji kadrova za rad u turizmu ogledala se u obuci 2 srednjoškolca, 4 studenta FTIH Kotor i pomenutih visokoškolaca.

TO Tivat pokazuje i punu društvenu odgovornost, pa smo se odazivali pozivima humanitarnih, sportskih i drugih organizacija radi saradnje i pomoći, kao i svim akcijama na poboljšanju ekološke svijesti građana.

Sve naše aktivnosti ispraćene su od strane radio Tivta, portal Bokanews, dnevnih listova Pobjeda, Vijesti, Dan i Dnevnih novina. Takođe, TO Tivat ima dobru saradnju i susjedske odnose sa Radio Dux-om u birou Donja Lastva.

Sve planirane aktivnosti na štampanju propagandnog materijala realizovane su u potpunosti.

U toku 2015 godine planirano je 15 nabavki sa ukupnim planiranim budžetom za Javne nabavke od 34.900,00, od čega jedna nabavka nije realizovana. Od 14 realizovanih nabavki, čiji je planirani budžet iznosio 29.900,00, ukupna ugovorena vrijednost sa PDV-om je 22.751,95 eura.

Na sajtu TO Tivat www.tivat.travel bilo je ukupno 60 709 posjetilaca, od čega je novih 67,8%. Najviše posjetilaca je iz Crne Gore, zatim slijedi Srbija, BiH, SAD itd. Na Facebook stranici imamo 2935 fanova, a na Instagramu nas prati 594 osobe. TO Tivat se trudi da dnevno ažurira informacije na ovim drušvenim mrežama.

Sedmično, mjesečno i godišnje prikupljani su podaci o turističkom prometu, što predstavlja redovnu aktivnost organizacija. Tako su prikupljeni i sljedeći podaci:

|  |  |  |  |
| --- | --- | --- | --- |
|  | **2013** | **2014** | **2015** |
| Posjetioci |  45.859 |  45.577 |  67.464 |
| Noćenja | 393.688 | 439.026 | 678.224 |

 **Izvor:Monstat**

Svi činioci turističkog razvoja grada bili su na istom zadatku stvaranja što kvalitetnije ponude grada Tivta.